3. KONKURENTSIPOLIITIKA

1. Euroopa Ühenduse asutamisleping, VI jaotise 1. peatükk "Konkurentsieeskirjad".

Olenemata EÜ asutamislepingu artiklitest 87 ja 88 võib Malta jätta kuni 31. detsembrini 2008 kehtima ettevõtluse arendamise seaduse eeskirjade 4 ja 6 kohaste maksustamisskeemide alusel tegevuskulude katteks antud abi, kui on täidetud järgmised tingimused:

- ühele ettevõtjale antava aastase abi summa ei ületa 7200 Malta liiri töötaja kohta või

- kui see on arvutatud abikõlbliku kasumi alusel, ei ületa aastasumma 25000 Malta liiri töötaja kohta, juhul kui kohaldatav vähendatud maksumäär on 5 % (eeskirja 4 või 6 alusel), või 28000 Malta liiri töötaja kohta, juhul kui vähendatud maksumäär on 10 % või 15 % (eeskirja 4 või 6 alusel).

2. Euroopa Ühenduse asutamisleping, VI jaotise 1. peatükk "Konkurentsieeskirjad".

a) Olenemata EÜ asutamislepingu artiklitest 87 ja 88 võib Malta kohaldada ettevõtte tulumaksu vabastusi, mis on antud kuni 30. novembrini 2000 tööstuse arendamist käsitleva seaduse ja Malta vabasadamaid käsitleva seaduse alusel, järgmistel tingimustel:

i) väikestele ja keskmise suurusega ettevõtjatele, nagu need on määratletud selliste ettevõtjate kohta käiva ühenduse määratluse [1] kohaselt ja kooskõlas komisjoni praktikaga, kuni 31. detsembrini 2011 (kaasa arvatud).

Ettevõtjate ühinemise, omandamise või muu samalaadse toimingu korral, millega on seotud eespool nimetatud õigusaktide alusel maksust vabastatud abi saaja, lõpetatakse vabastamine ettevõtte tulumaksust;

ii) teistele ettevõtjatele, tingimusel et järgitakse eespool nimetatud õigusaktide alusel antava abi suuruse suhtes kehtestatud järgmisi piirmäärasid:

aa) regionaalabi investeeringuks:

- abi ei tohi olla suurem kui 75 % lubatavatest investeerimiskuludest, juhul kui ettevõtja sai õiguse maksuvabastusele enne 1. jaanuari 2000. Juhul kui ettevõtja sai õiguse maksuvabastusele 2000. aasta jooksul, ei tohi kogu abi olla suurem kui 50 % lubatavatest investeerimiskuludest;

- eespool nimetatud 75 %- ja 50 %-lise ülemmäära alla kuuluva abi arvutamise periood algab 1. jaanuaril 2001; arvutamisel ei arvestata abi, mida taotleti ja saadi nimetatud kuupäevale eelneva kasumi alusel;

- abi tagasimaksmist ei nõuta, kui ühinemiskuupäeval ettevõtja juba ületas kohaldatavad ülemmäärad;

- kogu abi arvutamisel võetakse arvesse igasugust abi, mis anti abi saajale seoses lubatavate kuludega, kaasa arvatud muude programmide alusel antud abi, ning olenemata sellest, kas abi anti kohalikest, regionaalsetest, riiklikest või ühenduse allikatest;

- lubatavad kulud määratletakse regionaalabi andmise juhendi [2] alusel.

- arvesse võib võtta neid lubatavaid kulusid, mis tekkisid 1. jaanuarist 1995 kuni 31. detsembrini 2006 vastavalt investeerimisprogrammi tingimustele, mille abi saaja võttis ametlikult vastu hiljemalt 31. detsembril 2002 ja millest teatati Malta Vabariigi majandusministeeriumile 31. märtsiks 2003;

bb) riigiabi koolitusele, teadus- ja arendustegevusele ning keskkonnainvesteeringutele:

- abi ei tohi ületada sellise abi eesmärkide suhtes kohaldatavaid abi osakaalu ülemmäärasid;

- kohaldatavate ülemmäärade alla kuuluva abi arvutamise periood algab 1. jaanuaril 2001; arvestusest jäetakse välja igasugune abi, mida taotleti ja saadi nimetatud kuupäevale eelnenud kasumi alusel;

- kogu abi arvutamisel võetakse arvesse igasugust abi, mis anti abi saajale seoses lubatavate kuludega, kaasa arvatud muude programmide alusel antud abi, ning olenemata sellest, kas abi anti kohalikest, regionaalsetest, riiklikest või ühenduse allikatest;

- lubatavad kulud määratakse kindlaks vastava abi eesmärgi suhtes kohaldatavate ühenduse eeskirjade alusel;

- abi tagasimaksmist ei nõuta, kui ühinemiskuupäeval ettevõtja juba ületas kohaldatavad ülemmäärad;

- arvesse võib võtta neid lubatavaid kulusid, mis tekkisid 1. jaanuarist 1995 kuni 31. detsembrini 2006 vastavalt investeerimisprogrammi tingimustele, mille abi saaja võttis ametlikult vastu hiljemalt 31. detsembril 2002 ja millest teatati Malta Vabariigi majandusministeeriumile 31. märtsiks 2003.

b) Eespool nimetatud kahe programmi alusel antud igasugune abi, mis ei ole ühinemiskuupäevaks viidud kooskõlla eespool punktis a esitatud tingimustega, loetakse uueks abiks vastavalt olemasoleva abi mehhanismile, mis on sätestatud käesoleva akti IV lisa 3. peatükis "Konkurentsipoliitika".

c) Malta esitab komisjonile:

- kahe kuu jooksul pärast ühinemiskuupäeva informatsiooni eespool punktis a esitatud tingimuste täitmise kohta;

- 2007. aasta septembri lõpuks informatsiooni lubatavate investeerimiskulude kohta, mida abi saajad on eespool nimetatud õigusaktide alusel tegelikult teinud, ja abi kogusummade kohta, mida abi saajad on saanud.

3. Euroopa Ühenduse asutamisleping, VI jaotise 1. peatükk "Konkurentsieeskirjad".

a) Olenemata EÜ asutamislepingu artiklitest 87 ja 88 võib Malta anda allpool esitatud tingimuste kohaselt restruktureerimisabi kokku kuni 419491000 Malta liiri suuruses summas äriühingutele Malta Drydocks ja Malta Shipbuilding Company Limited või nende õigusjärglastele (edaspidi "laevatehased") restruktureerimisperioodil 2002. aastast kuni 2008. aasta lõpuni järgmise jaotuse kohaselt:

- võlgade kustutamine kuni 300000000 Malta liiri;

- investeerimisabi kuni 9983000 Malta liiri vastavalt restruktureerimiskavas sisalduvale kapitalimahutuste kavale;

- koolitusstipendiumid kuni 4530000 Malta liiri;

- hüvitis restruktureerimise sotsiaalkulude eest kuni 32024000 Malta liiri;

- abi finantskulude jaoks kuni 17312000 Malta liiri;

- muu koolitusstipendiumide finantskuludega ja kapitalimahutuste toetustega seotud abi kuni 3838000 Malta liiri;

- käibekapitalitoetus kuni 51804000 Malta liiri. See abielement väheneb aja jooksul, nii et restruktureerimiskava viimase nelja aasta jooksul ei või välja maksta rohkem kui 25 % tegelikult väljamakstud summast.

Iga punkti kohane abi ei tohi ületada kulu, mida ta peaks katma, ning peab piirduma restruktureerimiskava eesmärkide saavutamiseks vajaliku miinimumiga.

b) Malta korraldab laevatehaste restruktureerimise vastavalt restruktureerimiskavale, mille eesmärk on saavutada hiljemalt restruktureerimisperioodi lõpuks täielik elujõulisus ja mis vastab järgmistele tingimustele:

i) abi antakse vaid üks kord. Laevatehaseid omavale äriühingule ei anta lisaabi pärast 31. detsembrit 2008;

ii) laevatehastes laevade ehitamiseks, remondiks ja ümberehitamiseks kavandatud tootva tööjõu - 1410 inimest (pärast restruktureerimist) - kasutatavaid inimtöötunde on 2,4 miljonit inimtöötundi aastas;

iii) laevaremondi ja ümberehitusega seotud müüdud inimtöötundide arv ei või olla suurem kui 2035000 aastas kümne aasta jooksul alates restruktureerimisperioodi algusest;

iv) laevaehitus, nagu see on määratletud määruses (EÜ) nr 1540/98 [3] (millega kehtestatakse laevaehitusele antava abi uued eeskirjad), ei tohi ületada maksimumaastatoodangut 10000 cgt (kompenseeritud kogumahutavus). Laevatehased võivad jätta oma toodanguaruandest välja järgmised toimingud, mida võib näidata alltöövõtule antuna: tellingute püstitamine, siseveod, juhuteenused, valveteenused, seadmete ja mudelite ehitus, laevapuhastusteenused, isolatsiooni- ja lamineerimistööd, pilsi- ja ballastisüsteemid, tulekustutus- ja sprinklersüsteemid, kaablid (kui need ei ole osa elektrimontaažist), elektrimontaaž (kaasneva materjalikulu üldiselt suure osakaalu tõttu võetakse selliste toimingute puhul arvesse ainult 40 % dokumenteeritud kuludest), taglastus, lukksepatööd, mehaaniline töötlus, sanitaaria (välja arvatud sanitaarplokid) ning kütmine;

kõnealuse laevaehituslepingu kompenseeritud kogumahutavust võib vähendada eespool nimetatud alltöövõtule antud toimingute protsendimäära võrra;

v) äriühingu Malta Drydocks dokk 1 suletakse laevade ehitamiseks, remondiks ja ümberehitamiseks vähemalt kümneks aastaks alates restruktureerimisperioodi alguskuupäevast. Kui suletud dokk võetakse uuesti kasutusele muude tegevuste jaoks, peavad need olema sõltumatud praegu laevatehaseid omavatest äriühingutest ega tohi olla seotud laevade ehitamise, remondi või ümberehitamisega;

vi) tehastele kehtestatud tööjõu vähendamise kohustusega seoses tagab Malta, et oluliste oskustega vajalik tuumiktööjõud jääks alles;

vii) restruktureerimiskavaga seotud koolitusprogrammid peavad olema kooskõlas ühenduse üldkohaldatavate eeskirjadega;

viii) igasugune abi, mis on antud eespool esitatud tingimusi rikkudes, tuleb tagasi maksta.

c) Kui laevatehaste elujõulisust ei õnnestu saavutada erakorraliste asjaolude tõttu, mida restruktureerimiskava koostamise ajal polnud võimalik ette näha, võib komisjon eespool punktis b esitatud tingimused üle vaadata, järgides EÜ asutamislepingu artikli 88 lõikes 1 sätestatud menetlust. Enne menetluse algatamist võtab komisjon täiel määral arvesse liikmesriikide arvamusi erakorraliste asjaolude esinemise kohta. Neid arvamusi avaldatakse komisjoni soovituse ja kättesaadava asjakohase informatsiooni ning asjaolude alusel.

Mingil juhul ei ületata eespool punktis a osutatud abi kogusummat.

d) Malta teeb restruktureerimisperioodi jooksul koostööd komisjoni kehtestatud järelevalvekorra raames, mille alla kuuluvad sõltumatute ekspertide korraldatavad kontrollimised kohapeal.

Malta esitab komisjonile aastaaruanded kava elluviimise kohta. Aruanded sisaldavad kogu vajalikku informatsiooni, et võimaldada komisjonil hinnata olukorda restruktureerimisprogrammi elluviimisel, kaasa arvatud tehaste hinnakäitumist tehaste sõlmitud uute laevaremondi- ja laevaehituslepingute puhul. Laevatehase toodangu aastaaruanne peab täpsustama alltöövõtule antud lubatavate tööde kompenseeritud kogumahutavuse vastavalt tegelikule ajavahemikule, mille jooksul kolmandad isikud neid töid tegid, ja võtma selle laevaehituslepingu tööde kompenseeritud kogumahutavuse arvestusse. Laevade puhul, mille ehitus kestab üle kahe aasta, külmutatakse tööde kompenseeritud kogumahutavuse määr aasta lõpus, et vältida tagantjärele korrigeerimist. Laevatehas peab olema valmis esitama kontrollimiseks kõik lepingud, mis on seotud punkti b alapunktis iv loetletud tööde alltöövõtule andmisega.

Malta esitab need aruanded kahe kuu jooksul pärast iga aasta lõppu, esmakordselt 2003. aasta märtsiks. Viimane aruanne tuleb esitada 2009. aasta märtsikuu lõpuks, kui komisjon ja Malta ei ole kokku leppinud teisiti.

[1] Komisjoni 3. aprilli 1996. aasta soovitus 96/280/EÜ väikeste ja keskmise suurusega ettevõtjate määratlemise kohta (EÜT L 107, 30.4.1996, lk 4).

[2] EÜT C 74, 10.3.1998, lk 9.

[3] EÜT L 202, 18.7.1998, lk 1.

--------------------------------------------------